A Bizottság 1715/97/EK rendelete
(1997. szeptember 3.)
bizonyos textiltermékeknek a Közösségbe történő kivitelénél Nepál különleges helyzetének figyelembevétele érdekében a 2454/93/EGK rendeletben foglalt és az általános preferenciális rendszer keretében használt "származó termék" fogalom meghatározásától történő eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 82/97/EK európai parlamenti és tanácsi rendelettel [1] módosított, a Közösségi Vámkódex létrehozásáról szóló, 1992. október 12-i 2913/92/EGK tanácsi rendeletre [2] és különösen annak 249. cikkére,
tekintettel a legutóbb az 1427/97/EK rendelettel [3] módosított, a Közösségi Vámkódex létrehozásáról szóló 2913/92/EGK tanácsi rendelet [4] végrehajtási rendelkezéseinek megállapításáról szóló 1993. július 2-i 2454/93/EGK tanácsi rendeletre és különösen annak 76. cikkére,
mivel a legutóbb a 998/97/EK bizottsági rendelettel [5] módosított, a fejlődő országokból származó egyes ipari termékek tekintetében négyéves (1995-1998) általános vámkedvezmény-rendszer alkalmazásáról szóló, 1994. december 19-i 3281/94/EK tanácsi rendelettel [6] a Közösség megadta ezeket a kedvezményeket Nepál részére;
mivel a 2454/93/EGK rendelet 67. és az azt követő cikkei meghatározzák az általános preferenciális rendszerben használatos származó termék fogalmat; mivel azonban a rendelet 76. cikke rendelkezik e rendelkezések alóli eltérési lehetőségekről az általános preferenciális rendszer legkevésbé fejlett kedvezményezett országai javára, amennyiben azok e célból megfelelő kérelmet nyújtanak be a Közösséghez;
mivel ilyen eltérés érdekében egyes textiltermékek vonatkozásában Nepál kormánya kérelmet nyújtott be; mivel a Közösség kérésére Nepál megadta a szükséges kiegészítő gazdasági információkat;
mivel a Nepál által beterjesztett kérelem kielégíti a 76. cikk követelményeit; mivel különösen a Közösség piacának felvevő kapacitását a nepáli termékek befogadására, Nepál kiviteli kapacitását és a ténylegesen nyilvántartott kereskedelmi áramlásokat tükröző mennyiségi feltételek (éves alapon történő) bevezetése alkalmas a Közösség megfelelő iparágainak okozott kár megelőzésére;
mivel a kedvezményezett országok közötti regionális együttműködés bátorítása céljából kívánatos úgy rendelkezni, hogy a Nepálban felhasználandó nyersanyagoknak ezen eltérés vonatkozásában a Délkelet-ázsiai Nemzetek Szövetségéhez (ASEAN) (Mianmar kivételével), a Dél-ázsiai Regionális Együttműködési Szövetséghez (SAARC) vagy a Lomé-i Egyezményhez tartozó országokból kell származniuk;
mivel az eltérés alkalmazásának a megadott mennyiségeken túlmenő kiterjesztésére vonatkozó minden igényt a nepáli hatóságokkal konzultálva kell megvizsgálni;
mivel az eltérés semmi esetre sem alkalmazható 1998. december 31. után, amikor az ipari termékekre vonatkozó általános tarifális kedvezmények jelenlegi rendszere lejár;
mivel az e rendeletben meghatározott rendelkezések összhangban vannak a Vámkódex Bizottság (Származási Szekció) véleményével,
ELFOGADTA EZT A RENDELETET:
1. cikk
(1) A 2454/93/EGK rendelet 67. és az azt követő cikkeitőleltérve az e rendelet mellékletében felsorolt olyan termékek, amelyeket Nepálban olyan importált szövetből (szövött áruk) vagy olyan fonalból (kötött áruk) állítanak elő, amely a Délkelet-ázsiai Nemzetek Szövetségéhez (ASEAN) (Mianmar kivételével), a Dél-ázsiai Regionális Együttműködési Szövetséghez (SAARC) vagy a Lomé-i Egyezményhez tartozó országok egyikéből származnak, az alább közölt intézkedéseknek megfelelően Nepálból származónak tekintendők.
(2) Az (1) bekezdés alkalmazásában ASEAN- vagy SAARC-származónak tekintendő egy termék, ha ezekben az országokban kerül előállításra a 2454/93/EGK rendeletben meghatározott származási szabályoknak megfelelően, vagy a Lomé-i Egyezmény kedvezményezett országaiból származónak tekintendő, ha ezekben az országokban kerül előállításra a Negyedik AKCS-EGK Egyezmény [7] 1. jegyzőkönyvében meghatározott származási szabályoknak megfelelően.
(3) Nepál illetékes hatóságai vállalják, hogy megtesznek minden szükséges intézkedést a (2) bekezdés rendelkezései betartásának biztosítása érdekében.
2. cikk
Az 1. cikkben meghatározott eltérést az 1997. augusztus 1. és 1998. december 31. közötti időszakban Nepálból a Közösségbe behozott termékekre kell alkalmazni, a mellékletben felsorolt éves mennyiségekre vonatkozóan.
3. cikk
A 2. cikkben hivatkozott mennyiségeket a Bizottság kezeli, és bármilyen megfelelő adminisztratív intézkedést megtehet azok hatékony kezelése érdekében.
Ha egy importőr egy tagállamban való szabad forgalomba bocsátásra vonatkozó nyilatkozatot tesz, amelyben e rendelet rendelkezéseiben foglalt előnyök igénybevételéért folyamodik, és a nyilatkozatot a vámhatóságok elfogadják, az érintett tagállam értesíti a Bizottságot, és lehívja az igényeinek megfelelő mennyiséget.
A lehívás iránti kérelmeket a nyilatkozatok elfogadása időpontjának feltüntetésével késedelem nélkül meg kell küldeni a Bizottságnak.
A Bizottság olyan sorrendben engedélyezi a lehívásokat, amilyen sorrendben az érintett tagállamok vámhatóságai elfogadták a szabad forgalomba bocsátásra vonatkozó nyilatkozatot olyan mértékben, ahogy a rendelkezésre álló egyenleg engedi.
Ha egy tagállam nem használja fel a lehívott mennyiséget, akkor azt a lehető leghamarabb vissza kell adnia.
Ha a kérelmezett összeg nagyobb, mint a rendelkezésre álló mennyiség, az egyenleg a kérelmezők között arányosan kerül kiosztásra. A Bizottság tájékoztatja a tagállamokat a lehívott mennyiségekről.
Minden tagállam biztosítja, hogy a kérdéses termékek importőrei egyenlő és folyamatos hozzáféréssel rendelkeznek a mennyiséghez, mindaddig, amíg a vonatkozó mennyiség egyenlege ezt lehetővé teszi.
4. cikk
Ha a 3. cikk szerinti lehívások a mellékletben feltüntetett mennyiségek 80 %-át túllépik, a Bizottság a nepáli hatóságokkal konzultálva megvizsgálja, hogy szükséges-e az eltérés alkalmazását e mennyiségeken túl kiterjeszteni.
5. cikk
Az e rendelet alkalmazásában kibocsátott FORM "A" származási bizonyítványok 4. rovatába a következő bejegyzés kerül:
"Eltérés - 1715/97/EK rendelet"
.
6. cikk
Kétség esetén a tagállamok kérhetik annak a dokumentumnak a másolatát, amely ezen eltérés keretében Nepálban felhasznált anyagok származását tanúsítja. Ilyen kérés az e rendelet rendelkezései által kedvezményezett áruk szabad forgalomba bocsátásakor, vagy annak az igazgatási együttműködésnek a keretein belül tehető, amelyről a 2454/93/EGK rendelet 94. cikke rendelkezik.
7. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ezt a rendeletet 1997. augusztus 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1997. szeptember 3-án.